กระแส“ทริสฯ”จัดอันดับเรตติ้งยังแรง! SUPER บวกต่อ2% พ่วงข่าวดีออกหุ้นกู้ลดต้นทุนการเงิน
กระแส “ทริสฯ” จัดอันดันเรตติ้งยังแรง! SUPER บวกต่อ 2% พ่วงข่าวดีจ่อออกหุ้นกู้ลดต้นทุนการเงิน ล่าสุด ณ เวลา 10.57 น. อยู่ที่ 1.25 บาท บวก 0.02 บาท หรือ 1.63% สูงสุดที่ 1.26 บาท ต่ำสุดที่ 1.24 บาท มูลค่าซื้อขายที่ 244.61 ล้านบาท 
5 ม.ค. 2561

ผู้สื่อข่าวรายงานราคาหุ้นบริษัท ซุปเปอร์บล๊อก จำกัด (มหาชน) หรือ SUPER ณ เวลา 10.57 น. อยู่ที่ 1.25 บาท บวก 0.02 บาท หรือ 1.63% สูงสุดที่ 1.26 บาท ต่ำสุดที่ 1.24 บาท มูลค่าซื้อขายที่ 244.61 ล้านบาท ขณะที่ดัชนีตลาดหุ้นไทยโดยรวมบวก 0.37%

โดยราคาหุ้น SUPER ปรับตัวขึ้นแรงต่อเนื่องหลังจากวานนี้ปิดตลาดที่ 1.23 บาท หรือบวกไป 6.03% หลังจากมีข่าวทริสเรทติ้งจัดอันดับเครดิตองค์กรบริษัทที่ระดับ “BBB-” โดยอันดับเครดิตดังกล่าวสะท้อนถึงกระแสเงินสดที่แน่นอน ซึ่งบริษัทได้รับจากโครงการโรงไฟฟ้าพลังงานแสงอาทิตย์ และแนวโน้มเชิงบวกของอุตสาหกรรมพลังงานทดแทน
ส่วนแนวโน้มอันดับเครดิต “Stable” หรือ “คงที่” สะท้อนความคาดหวังว่าโครงการโรงไฟฟ้าพลังงานแสงอาทิตย์ของบริษัทจะมีผลการดำเนินงานที่น่าพอใจและสร้างกระแสเงินสดได้อย่างที่วางแผนไว้ นอกจากนี้ ยังคาดว่าจะดำเนินโครงการต่างๆ ที่ยังอยู่ในระหว่างการก่อสร้างได้ตามแผนและได้ผลตอบแทนที่น่าพอใจ แม้ระดับการก่อหนี้จะเพิ่มขึ้น แต่อัตราส่วนเงินกู้รวมต่อโครงสร้างเงินทุนของบริษัทจะยังคงต่ำกว่า 70%
ขณะที่ล่าสุด นายจอมทรัพย์ โลจายะ ประธานคณะกรรมการ SUPER  เปิดเผยว่า บริษัทอยู่ระหว่างการศึกษาในการออกหุ้นกู้ แต่ยังไม่สามารถระบุวงเงินได้ในขณะนี้ ทั้งนี้คาดว่าจะมีการออกหุ้นกู้ภายในปี 2561 เพื่อไปลดต้นทุนทางการเงิน จากขณะนี้ที่มีหนี้กว่า 30,000 ล้านบาท หากลดต้นทุนทางการเงินประมาณ 1% หรือเท่ากับกว่า 300 ล้านบาท และหากลดต้นทุนทางการเงินประมาณ 1.50% หรือเท่ากับกว่า 400 ล้านบาท ซึ่งจะทำให้มีการประหยัดต้นทุนทางการเงิน หรือลดดอกเบี้ยจ่ายได้รวมกว่า 300-400 ล้านบาท